**ΕΝΗΜΕΡΩΣΗ**

Αγαπητοί γονείς – κηδεμόνες των μαθητών & μαθητριών της ΣΤ΄ τάξης,

χθες το απόγευμα στις 6:00 συγκεντρώθηκαν λίγοι, ομολογουμένως, γονείς και συζητήσαμε τις εξελίξεις, σε σχέση με την εκδρομή που προγραμματίζουμε για τα παιδιά της ΣΤ΄ τάξης. Αφού αναλύθηκαν όλα τα δεδομένα και ακολούθησε σχετική συζήτηση, αποφασίστηκε ομόφωνα ότι η εκδρομή των παιδιών της ΣΤ΄ τάξης μαζί με τους συνοδούς τους θα πραγματοποιηθεί το Μάιο, μετά το Πάσχα. Ο προορισμός μας θα είναι το νησί της Ρόδου, ένα νησί που έχει να προσφέρει πολλές επιλογές για διδακτικές επισκέψεις και αναψυχή (Κάστρα Ιπποτών, Κοιλάδα Πεταλούδων, Ενυδρείο, Επτά πηγές, Water Park στο Φαληράκι, Αρχαιολογικοί τόποι - Λίνδος, Κάμιρος, Ιαλυσός, Φιλέρημος - Πρασονήσι, καταπληκτικά χωριά κ.ά.). Η διαμονή μας θα είναι σε κάποιο ξενοδοχείο all inclusive, ώστε, όσο χρόνο είμαστε εκεί, να απολαύσουμε χωρίς δισταγμούς ένα πλήθος προσφερόμενων ειδών και υπηρεσιών (νομίζω ότι γινόμαστε αντιληπτοί). Η διάρκεια της παραμονής μας στη Ρόδο (αριθμός διανυκτερεύσεων), ο ακριβής χρόνος και το πρόγραμμα επισκέψεων θα μας απασχολήσουν αργότερα. Εμείς προτείνουμε την εβδομάδα μετά το Πάσχα, από Τετάρτη 4 Μαΐου έως Σάββατο 7 Μαΐου 2016 (τέσσερις ημέρες – τρεις διανυκτερεύσεις).

Είναι φανερό ότι κάποιοι από εμάς δεν θα μπορέσουμε να συμμετάσχουμε στην εκδρομή αυτή, διότι εργαζόμαστε. Όμως, σε κάθε περίπτωση και για διάφορους λόγους είναι αδύνατον να συμφωνήσουμε όλοι σε κάποια συγκεκριμένη πρόταση. Η λύση στο πρόβλημα αυτό και προκειμένου να μπορέσουν όλα τα παιδιά να πάνε σ’ αυτήν την εκδρομή, είναι να τα συνοδεύσει κάποιος άνθρωπος της εμπιστοσύνης μας (παππούς ή γιαγιά, θείος, μεγάλος αδερφός, νονός κ.λ.π.).

Σε κάθε περίπτωση, σας υπενθυμίζουμε ότι οποιαδήποτε μετακίνηση τέτοιου είδους έχει ένα σημαντικό κόστος. Το κόστος αυτό είναι δυνατόν να μειωθεί σε μεγάλο βαθμό ή ακόμα και να αποπληρωθεί εντελώς, αν καταφέρουμε όλοι να προωθήσουμε την πώληση λαχνών στον ευρύτερο περίγυρό μας, τώρα τα Χριστούγεννα ή σε επόμενη κλήρωση (την περίοδο των Αποκριών), καθώς το 30% της είσπραξης εκπίπτει από το τελικό συνολικό κόστος που θα κληθούμε να καταβάλουμε. Χρήματα, επίσης, μπορούμε να συγκεντρώσουμε, τραγουδώντας τα κάλαντα ως τάξη στις 23 Δεκεμβρίου, ημέρα που κλείνουν τα σχολεία. Τέλος, σημαντικά αναμένεται να είναι τα έσοδα από το χριστουγεννιάτικο παζάρι στην αυλή του Χριστού, στην Πόθια, εφόσον είστε πρόθυμοι να βοηθήσετε στη διοργάνωση και στη λειτουργία του περιπτέρου του Συλλόγου μας.

Ο Διευθυντής Ο Πρόεδρος του Συλλόγου Γονέων & Κηδεμόνων

Κόκκινος Νομικός Αλαχιώτης Στέλιος